

**DAUGAVPILS VALSTSPILSĒTAS PAŠVALDĪBAS DOME**

K. Valdemāra iela 1, Daugavpils, LV-5401, tālr. 65404344, 65404399, 65404321

e-pasts: info@daugavpils.lv www.daugavpils.lv

Daugavpilī

**Pilsētas saimniecības un attīstības komitejas**

**SĒDES PROTOKOLS**

**2024.gada 10. oktobrī** **Nr.17**

Sēde notiek: domes sēžu zālē

Sēde sasaukta: plkst.10.00

|  |  |
| --- | --- |
| Sēde sākas: plkst.10.00  Sēdes laikā tiek veikts audioieraksts  **Sēdē piedalās:** |  |
| Komitejas priekšsēdētājs (vada sēdi) | *Igors Aleksejevs* |
| Komitejas priekšsēdētāja vietnieks | *Mihails Lavrenovs* |
| Komitejas locekļi | *Anatolijs Gržibovskis*  *Valērijs Kononovs*  *Igors Prelatovs*  *Ivars Šķinčs* |
| **Sēdē nepiedalās:** | *Aleksejs Vasiļjevs* |
| **Sēdē klātesoši:** |  |
| Daugavpils valstspilsētas pašvaldības iestāžu darbinieki  SIA „Daugavpils ūdens” valdes locekle  SIA “Nexis Fibers” ģenerāldirektors | *N.Jefimovs, D.Krīviņa, R.Golovans, I.Šalkovskis*  *J.Lapinska, A.Vasiļjeva*  *T.Andersons* |
| Sēdi protokolē: | *Daugavpils pašvaldības centrālās pārvaldes*  *Attīstības departamenta referente E.Pūga* |
| **Darba kārtība:** | | |
| 1. *Par Daugavpils valstspilsētas pašvaldības domes 2024.gada 27.jūnija lēmuma Nr.360 „Par deleģēšanas līguma noslēgšanu ar sabiedrību ar ierobežotu atbildību „Daugavpils zobārstniecības poliklīnika”” atcelšanu un pilnvarojuma līguma noslēgšanu ar sabiedrību ar ierobežotu atbildību „Daugavpils zobārstniecības poliklīnika”.* 2. *Par inženierzinātnes nozares speciālistu nepieciešamību Daugavpils pilsētā.* 3. *Par atbalstu Eiropas Reģionālās attīstības fonda projektam „Daugavpils valstspilsētas notekūdeņu attīrīšanas iekārtu modernizācija” un par Daugavpils valstspilsētas un Augšdaugavas novada attīstības programmas 2022.-2027.gadam Daugavpils valstspilsētas investīciju plāna aktualizāciju.* | | |

I.Aleksejevs atklāj komitejas sēdi un dod vārdu ziņotājiem.

**1.**

**Par Daugavpils valstspilsētas pašvaldības domes 2024.gada 27.jūnija lēmuma Nr.360 „Par deleģēšanas līguma noslēgšanu ar sabiedrību ar ierobežotu atbildību „Daugavpils zobārstniecības poliklīnika”” atcelšanu un pilnvarojuma līguma noslēgšanu ar sabiedrību ar ierobežotu atbildību „Daugavpils zobārstniecības poliklīnika”**

Ziņo – Daugavpils pašvaldības centrālās pārvaldes Juridiskā departamenta Kapitālsabiedrību pārraudzības nodaļas vadītājs Nikolajs Jefimovs

N.Jefimovs informē, ka preambulas 3.rindā tiek izsvītrots teksts *„Pašvaldību likuma”,* kas ir tehniska kļūda.

N.Jefimovs skaidro, ka šajā lēmuma projektā tiek piedāvāts deleģēšanas līgumu aizstāt ar pilnvarojuma līgumu.

I.Šķinčs jautā, ar ko deleģēšanas līgums atšķiras no pilnvarojuma līguma?

N.Jefimovs skaidro, ka deleģēšanas līgums prasa obligātu saskaņošanu ar Vides aizsardzības un reģionālās attīstības ministriju (VARAM) un pēc savas struktūras šis ir publisks līgums. Savukārt pilnvarojuma līgums, uz ko norāda VARAM, ir privāttiesiska vienošanās, kas dotajā gadījumā būtu atbilstošāka.

I.Šķinčs jautā, vai tas kaut kā ietekmē pašvaldības budžetu?

N.Jefimovs skaidro, ka pašvaldības budžetu tas nemaina un neuzliek finansiālās saistības. Tas noregulē attiecības (saistības) starp pašvaldības kapitālsabiedrību un pašvaldību, kā tās īpašnieku. Ir atrunāta procedūra, t.sk. kādā veidā kapitālsabiedrība var vērsties pašvaldībā pēc finansējuma, ja tas būs nepieciešams, tiks iesniegts budžeta plāns līdz noteiktam datumam, tiks pievienoti dokumenti, kas tiks izskatīti pašvaldībā.

I.Aleksejevs izsakās, ka deleģējuma līgums pavisam nesen tika noslēgts - š.g.27.jūnijā. Tagad tas tiek mainīts. Jautājums ir, vai pēc kāda laika atkal nevajadzēs veikt izmaiņas? Vai pilnvarojuma līgums ir gala versija? Vai tā ir likuma prasība?

N.Jefimovs atbild, ka jā. Tā ir Komercdarbības atbalsta kontroles likuma, kā arī Eiropas komisijas lēmuma prasība. Tā kā šis līgums ir civiltiesiska vienošanās, tas nebūs jāsaskaņo ar VARAM. Arī VARAM sava atzinuma nobeigumā norāda, ka šim gadījumam tā ir atbilstošākā vienošanās forma.

I.Aleksejevs aicina balsot par lēmuma projektu.

*Atklāti balsojot „par” – 6 (I.Aleksejevs, A.Gržibovskis, V.Kononovs, M.Lavrenovs, I.Prelatovs, I.Šķinčs); „pret” – nav; „atturas” – nav,*

**Pilsētas saimniecības un attīstības komiteja nolemj:**

*atbalstīt lēmuma projektu par* *Daugavpils valstspilsētas pašvaldības domes 2024.gada 27.jūnija lēmuma Nr.360 „Par deleģēšanas līguma noslēgšanu ar sabiedrību ar ierobežotu atbildību „Daugavpils zobārstniecības poliklīnika”” atcelšanu un pilnvarojuma līguma noslēgšanu ar sabiedrību ar ierobežotu atbildību „Daugavpils zobārstniecības poliklīnika”.*

**2.**

**Par inženierzinātnes nozares speciālistu nepieciešamību Daugavpils pilsētā**

Ziņo – Daugavpils pašvaldības centrālās pārvaldes Attīstības departamenta vadītāja Daina Krīviņa.

D.Krīviņa skaidro, ka ir saņemts iesniegums *(par dzīvojamās telpas izīrēšanu speciālistiem)* no SIA “Nexis Fibers”. Tas mūsu pilsētā ir sintētisko šķiedru ražošanas pārstāvis un ir viens no lielākajiem darba devējiem apstrādes rūpniecībā. Atbilstoši pašvaldības saistošajiem noteikumiem, ja pašvaldībā ir darbības nozare, kurā trūkst speciālistu, tad ir iespēja saņemt pašvaldības dzīvokli. Pirms šāda lēmuma pieņemšanas *(par divu dienesta dzīvokļu piešķiršanu speciālistiem)* ir nepieciešams saņemt profilējošās komitejas atzinumu un pēc tam jautājums tiks skatīts arī Mājokļu komitejā (domāts - komisijā). Speciālisti tiks nodarbināti inženierzinātnes jomā, kā ķīmijas tehnologi, kas ir nepieciešami uzņēmumam.

D.Krīviņa informē, ka sēdē piedalās arī SIA “Nexis Fibers” ģenerāldirektors T.Andersons.

D.Krīviņa papildina, ka uzaicinātie speciālisti ir Baltkrievijas pilsoņi, kas ir saņēmuši darba un uzturēšanās atļaujas. Šīs vakances vairākkārt tika sludinātas NVA, bet šādi speciālisti netika atrasti.

I.Aleksejevs uzdod precizējošu jautājumu par speciālistu nepieciešamību un aicina SIA “Nexis Fibers” ģenerāldirektoru T.Andersonu sniegt komentāru par šo jautājumu.

T.Andersons skaidro, ka pēdējo trīs gadu laikā uzņēmums strādā bez šādiem speciālistiem – ķīmijas tehnologiem, jo laika gaitā darbinieki, kas bija no Daugavpils ir pensionējušies. Šo trīs gadu laikā ir meklēti speciālisti ne tikai Latvijā, bet visā pasaulē. Beidzot ir atrasti šie divi speciālisti no Baltkrievijas, kas ir strādājuši lielā rūpnīca Baltkrievijā jau 20 gadus. Šie speciālisti ir nepieciešami, lai uzņēmums spētu attīstīt savu produkciju un ieiet jaunos tirgos. Jo šī rūpniecība ir ļoti specifiska, un bez ķīmijas ražošanas tehnologiem uzņēmuma attīstība tiek bremzēta.

T.Andersons lūdz atbalstīt šo lēmumu, lai šiem speciālistiem varētu nodrošināt pēc iespējas komfortablākus apstākļus dzīvošanai, kas dotu pienesumu arī pilsētai.

I.Šķinčs jautā, uz cik ilgu laiku tiek slēgts darba līgums un uz cik ilgu laiku tiek plānots izīrēt dienesta dzīvokļus?

T.Andersons informē, ka šobrīd uzturēšanās atļauja ir uz vienu gadu.

D.Krīviņa papildina, ka, atbilstoši noteikumiem, dzīvesvieta tiek deklarēta.

I.Šķinčs jautā, vai viņi brauc vieni vai ar ģimenēm?

T.Andersons informē, ka viens speciālists ieradīsies viens, bet otrs – ar ģimeni.

A.Gržibovskis uzdod precizējošu jautājumu Juridiskajam departamentam, vai likuma izpratnē nav nekādu šķēršļu pieņemt pozitīvi šo lēmumu?

R.Golovans skaidro, ka šīm speciālistu kategorijām tiek paredzēts iegūt īrnieka tiesības kā iedzīvotājam, bet pēc 20 gadu īrēšanas laika, vai arī pēc 10 gadu īrēšanas laika ir jāaiziet pensijā, vai darba dēļ iegūstot invaliditāti.

R.Golovans precizē D.Krīviņas sacīto un informē, ka pēc izskatīšanas Pilsētas saimniecības un attīstības komitejā jautājums tiks virzīts uz Mājokļu komisiju, ne komiteju.

R.Golovans papildina, ka ar šo uzņēmumu pašvaldībai nav sadarbības līguma, kas šajā gadījumā saskaņā ar saistošo noteikumu prasībām ir nepieciešams. Līguma būtība ir tāda, ka uzņēmuma pienākums būs paziņot, kad tiks izbeigtas darba tiesiskās attiecības, lai varētu izbeigt īres līgumu.

A.Gržibovskis jautā, vai uzņēmums ir gatavs parakstīt šādu līgumu?

T.Andersons atbild, ka jā.

*I.Aleksejevs piedalās debatē.*

I.Aleksejevs aicina balsot par lēmuma projektu.

*Atklāti balsojot „par” – 6 (I.Aleksejevs, A.Gržibovskis, V.Kononovs, M.Lavrenovs, I.Prelatovs, I.Šķinčs); „pret” – nav; „atturas” – nav,*

**Pilsētas saimniecības un attīstības komiteja nolemj:**

*atbalstīt lēmuma projektu par* *inženierzinātnes nozares speciālistu nepieciešamību Daugavpils pilsētā.*

**3.**

**Par atbalstu Eiropas Reģionālās attīstības fonda projektam „Daugavpils valstspilsētas notekūdeņu attīrīšanas iekārtu modernizācija” un par Daugavpils valstspilsētas un Augšdaugavas novada attīstības programmas 2022.-2027.gadam Daugavpils valstspilsētas investīciju plāna aktualizāciju.**

Ziņo – SIA ”Daugavpils ūdens” valdes locekle Jeļena Lapinska

J.Lapinska aktuālo informāciju par nepieciešamību notekūdeņu attīrīšanas iekārtu modernizācijai sniedz prezentācijas veidā.

A.Gržibovskis jautā par finansējumu, kādā veidā tiks atmaksāts aizņēmums. Vai tas atspoguļosies tarifā? Vai tas nebūs jāpaaugstina?

J.Lapinska skaidro, ka tiek plānots elektroenerģijas patēriņa samazinājums par 20%, kas šobrīd veido vislielākos izdevumus. Savukārt tarifs sastāv no darba algas, elektroenerģijas, degvielas un nolietojuma *(rezerves daļas).* Ņemot vērā, ka attīrīšanas iekārtas ir galvenais elektroenerģijas patērētājs, tad pēc modernizācijas ietekmei uz tarifu ir jābūt pozitīvai. Bet nevar garantēt, jo tarifs nesastāv tikai no patērētās eklektroenerģijas, bet arī no darba algām utt.

Notiek diskusija.

V.Kononovs sniedz komentāru, ka šīm iekārtām lietderīgās kalpošanas laiks nebūs viens gads, bet vismaz gadi desmit

I.Aleksejevs aicina balsot par lēmuma projektu.

*Atklāti balsojot „par” – 6 (I.Aleksejevs, A.Gržibovskis, V.Kononovs, M.Lavrenovs, I.Prelatovs, I.Šķinčs); „pret” – nav; „atturas” – nav,*

**Pilsētas saimniecības un attīstības komiteja nolemj:**

*atbalstīt lēmuma projektu par* *atbalstu Eiropas Reģionālās attīstības fonda projektam „Daugavpils valstspilsētas notekūdeņu attīrīšanas iekārtu modernizācija” un par Daugavpils valstspilsētas un Augšdaugavas novada attīstības programmas 2022.-2027.gadam Daugavpils valstspilsētas investīciju plāna aktualizāciju.*

*Pilsētas saimniecības un attīstības komitejas sēdē izskatīto un uz domes sēdi virzīto jautājumu ziņošanu kārtējā domes sēdē uzņemas Valērijs Kononovs.*

Sēde beidzas: plkst. 10:25

Komitejas priekšsēdētājs: (personiskais paraksts) I.Aleksejevs

Protokoliste (personiskais paraksts) E.Pūga